II.  Prioratus SS. Viti et Modesti de Ligniaco, ad Conchiam fluvium, in agro Atrebatensi, concessio a Godefrido Ambianensi episcopo.   (Anno 1104.) [MARRIER,  Hist. S. Martini de Campis,  p. 349.]
In nomine sanctae et individuae Trinitatis, Patris, et Filii, et Spiritus sancti. Amen.
Frater GAUDEFRIDUS, Dei gratia Ambianensi episcopus, omnibus fide et operibus sanctae matris Ecclesiae filiis praesentibus et futuris, salutis praesentis et pacis continuam prosperitatem, et post transitoriae vitae excessum, interminabilem jucunditatem. Orthodoxorum Patrum traditionibus, canonicisque institutionibus mihi in episcopali officio agenti injungitur ut ea quae sunt Ecclesiae, cui auctore Deo deservio, cum rationabili sollicitudine dispensentur, et ut quibusque ejus ministris pro suis meritis dividantur, hisque cura solerti distributis, oportet etiam ut provideamus quantum possibile est quae ad pacem eis existant, authenticis institutis, firmisque privilegiis ea praemuniendo contra mundi turbines ac procellas, quae ex insidiis perfidorum emergunt. His itaque officio meo et ordini incumbentibus debitis excitatus cum omni vigilantia procuravi ut quae meis temporibus divina gratia largiente ex possessionibus Ecclesiae meae a viris religiosis recollecta fuerant, et ab injusta laicorum pervasione retracta, ipsis boni testimonii et religiosi praepositi personis, ab Ecclesia nostra nobisque et nostris successoribus jugiter possidenda concederem, et ad repellenda pervasorum jacula, quasi quodam protectionis scuto muroque inexpugnabili, privilegiis confirmarem. Itaque Ecclesiae S. Martini confessoris egregii, in suburbio Parisiensi sitae, loco qui dicitur in Campis, Ecclesiam de Linigeio cum appendiciis ejus perpetualiter possidendam, ego et Ingelrannus noster archidiaconus, et aliae Ambianensis Ecclesiae personae concessimus, ad supplenda necessaria monachorum ibi et in Cluniacensi monasterio Domino militantium. Nihil tamen juris nostri priscaeque potestatis nobis et successoribus nostris atque ministris in ea imminuentes. Sed sicut antiquitus propria sedes antecessorum meorum fuerat ad ordinationes faciendas, et ad chrisma, et ad alia quaelihet sacramenta ecclesiastica conficienda, ita et modo perenniter monachis id ex debito consentientibus perseveret. Synodalem honorem, et census, et circadas, et alia omnia quae ab ecclesiis nostri episcopatus canonice exiguntur, non pro re sed pro ecclesia de Vi et de Vilereia, et pro canonice acquirendis persolvet. Concedimus etiam fratribus quicquid in episcopio nostro sibi et Ecclesiae Cluniacensi, salvis honestatibus et utilitatibus praedictis ecclesiae nostrae et ministrorum ejus, indubitanter acquirant. Injustas vero occupationes, et criminalium causarum discussiones cleri et populi canonicis constitutionibus monastico ordini interminatas, nostra sub discussione constituentes. Ut autem haec concessionis confirmatio rata et inviolabilis perseveret, subscriptae probationis signo suppleo, ut ad posteritatis testimonium, et ad veritatis indicium privilegii hujus sufficiat testamentum. Signum Godefridi episcopi. S. Ingelranni archidiaconi. S. Fulconis archidiaconi. S. Rogeri decani. S. Otberti praepositi. S. Rainerii thesaurarii. S. Rogeri cantoris. S. Gisliberti sacerdotis. S. Clari sacerdotis. S. Hugonis sacerdotis. S. Radulfi sacerdotis. S. Balduini sacerdotis S. Nantaldi diaconi. S. Giraldi diaconi. S. Willelmi et Tetselini diaconorum. Signa Warini, Hugonis, Salomonis subdiaconorum. Actum est in Ecclesia Ambianensi, anno 1104 Dominicae Incarnationis, indictione XII, rege Francorum Philippo, duce exercitus filio suo Ludovico, consule Ambianensi Ingelranno; episcopatus Godefridi anno primo feliciter. Amen. Giraldus Ambianensis ecclesiae subdiaconus vices cancellarii exsequens subscripsit. Datum Ambianis II Kal. Martii.